Document ID: 32008D0028

KOMISIJAS LĒMUMS
(2007. gada 21. decembris),
ar ko nosaka Kopienas finansiālo atbalstu to izdevumu segšanai, kuri radušies saistībā ar ārkārtas pasākumiem, 2006. gadā izskaužot putnu gripu Dānijā
(izziņots ar dokumenta numuru K(2007) 6695)
(Autentisks ir tikai teksts dāņu valodā)
(2008/28/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 3. panta 3. punktu un 3.a panta 1. punktu,
tā kā:
(1)
Dānijā 2006. gadā ir konstatēti putnu gripas uzliesmojumi. Šī slimība nopietni apdraudēja Kopienas mājlopu populāciju.
(2)
Lai novērstu slimības izplatīšanos un iespējami ātri palīdzētu to izskaust, atbilstīgi Lēmumam 90/424/EEK Kopienai finansiāli jāpiedalās to attaisnoto izdevumu segšanā, kas dalībvalstij radušies saistībā ar veiktajiem ārkārtas pasākumiem šīs slimības apkarošanai.
(3)
Saskaņā ar Komisijas 2007. gada 27. aprīļa Lēmumu 2007/310/EK par Kopienas finansiālu ieguldījumu ārkārtas pasākumiem putnu gripas apkarošanai Dānijā 2006. gadā (2) minētā uzliesmojuma apkarošanas pasākumu īstenošanai piešķīra finansiālu atbalstu 50 % apmērā no attaisnotajiem izdevumiem, par ko var saņemt Kopienas finansējumu.
(4)
Saskaņā ar minēto lēmumu Kopienas finansiālo atbalstu izmaksā, pamatojoties uz Dānijas 2007. gada 24. jūnijā iesniegto pieprasījumu un apliecinošiem dokumentiem, kas minēti 7. pantā Komisijas 2005. gada 28. februāra Regulā (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK (3).
(5)
Ņemot vērā minētos apsvērumus, tagad ir jānosaka Kopienas finansiālā atbalsta kopējā summa, kas paredzēta to izdevumu segšanai, kuri radušies, 2006. gadā izskaužot putnu gripu Dānijā.
(6)
Komisijas veikto pārbaužu rezultāti par Kopienas veterināro noteikumu ievērošanu un par vajadzīgo nosacījumu izpildi saistībā ar Kopienas finansiālā atbalsta piešķiršanu liecina, ka Kopienas finansiālo atbalstu nevar piešķirt attiecībā uz visiem deklarētajiem izdevumiem.
(7)
Komisijas novērojumi, attaisnoto izdevumu aprēķina metode un galīgie secinājumi tika paziņoti Dānijas iestādēm 2007. gada 9. oktobra vēstulē.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālā atbalsta kopējā summa to izdevumu segšanai, kas saistīti ar putnu gripas izskaušanu Dānijā 2006. gadā, atbilstīgi Lēmumam 2007/310/EK ir noteikta EUR 329 862,70.
2. pants
Šis lēmums ir adresēts Dānijas Karalistei.
Briselē, 2007. gada 21. decembrī

Labels: 18
15
6